Kalpasan ti panglukat a Kararag ni Rev. Fr. Felix Costales, Kura Paroko ti Iglesia Romano Katolika, ginetteng ni Gov. Chavit ti laso a mangipalnaad ti pannakaisibro dagiti baro a pasdek-salun-at ket immuna ti RHU Building sa binayabayda a simrek ti Padi a nangwaris ti bendision iti laem dagiti pasdek.
Kalpasan ti pammendision, imbasa ni SB Member Dr. Carlito S. Pano, Committee Chair on Health ti linaon ti Resolusion ti pammigbig ti Sangguniang Bayan nga inaprobaran ni Mayor Ediboy ken naiyawat ken ni Mr. Elpidio Sonido, pannakabagi ti Pamilia-Sonido a nangidonar ti kadakkelan a paset dagiti pasdek. Indauluan da Gov. Chavit ken Mayor Ediboy dagiti Opisiales ti LGU, Kapitanes, Pamilia- LGU, pannakabagi ti nadumduma a sektor, ken umili a nakitaripnong a nagturong iti Cabugao Cultural and Sports Complex tapno maseremoniaan ken mapasingkedan ti pannakailunsad ti 100% Philhealth Cardholders ti amin nga umili ti Cabugao.
Kimmablaaw ni Gov. Chavit iti naruay nga umili a kaaduan ti naggapu iti barangay. Dinakamat ni Gov. Chavit ti pateg ti salun-at a programa ti LGU’s ket impannakkelna a babaen ti panagtinnulong ti Gobierno Probinsial ken LGU Cabugao ket umuna ti ili a Cabugao a 100% Philhealth Card Holders iti Probinsia!
Impasingked met ni Vice Gov. DV Savellano nga adu ti programa ti health services a mabalin pay a maipaay ket kitaenda ken ni Mayor Ediboy dagiti mainayon a pagsayaatan iti pannakataming ti salun-at dagiti umili ti Cabugao babaen ti tulong ti Gobierno Probinsial.
Napasingkedan ti sapasap a pannakasagrap ti benepisio iti Philhealth babaen ti panangited ni Area Vice President Daniel de Leon ti Philhealth, Northern Luzon ken ni Mayor Ediboy iti P578,000 a Tseke. Imbatad ni De Leon a daytoy ket bunga ti napintas a panagkammayet ti Ahensiada ken ti LGU.
Pinagyamanan ni Mayor Ediboy da Gov. Chavit, Vice Gov. DV ken Philhealth Vice President Daniel de Leon ti pannakagun-od ti ili a Cabugao ti 100% Philhealth Cardholders. Innayon ti Alkalde Municipal a dakkel a pakalag-anan dagiti umili daytoy a programa a pannakaipamaysa ti pakaseknan ti salun-at.
Kanaig daytoy, maigiddan ita nga aldaw ti Updating, Profiling ken Distribution ti Philhealth Cards kadagiti recipients iti 33 a barangay ti Munisipalidad iti Complex babaen ti panangiwardas dagiti Personnel ti nagtitinnulong nga Opisina ti LGU- Cabugao. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn